Pure ’st’anno ce simmo sceruppate ’a *Festa dell’Unità d’Italia e delle Forze Armate*, cu ll’aggravante c’àveno penzato d’ ’a celebbrà propeto a Nnapule, c' ’o Statuto d’’o Cummune chiammaje “Cetà ’e Pace”. ’Nce sta nu verzo – pigliato ’a ’O cantastorie ’e Ferdinando Russo – che ddice: “*’A guerra lle pareva ’a festa ’e ballo…*”. Embé, ’o fatto ’e festiggià na guerra addò murettero 10 meliùne ’e crestiane (650.000 sulo ’taliane) – e cche tanno ’o Papa chiammaje “inutile strage” – nu’ mme pare na cosa che pputimmo suppurtà senza dicere manco na parola.

’O quatto ’e nuvembre fanno festa pure a ll’*Unnetà ’e ll’Italia*, però doppo tanti bbelle parole tenimmo ’nnanze a ll’uòcchie na situazzione econommeca e ppuliteca addò ’o mmeridione – culonizzato ’a nu seculo e mmiézo - vene semp’ ’e cchiù scamazzato. Comme scrive ’ncopp’a *Facebook* Antonio Lombardi, chillu juorno stesso ’o SVIMEZ ave sprubbecato nu rapporto pe cce fa’ sapé c’ ’o PIL d’ ’o centro-nord s’aggrannétte d’ ’o 0,3% e, ‘mmece, chillo d’ ’o sud se smenuétte d’ ’o 0,2%. Sempe chillu rapporto ce fa sapé ca, d’ ’o 2000, ’o sud perdette 2 meliùne ’e crestiane, pe mmità giuvene… ‘Nzomma – tra muorte ’nguerra e ‘scumparze’ pe ccercà furtuna - nun se capisce che…ccantero tenimmo ’a festiggià.

E nnu’ pparlammo d’ ’o cuntorno d’ ‘a sceneggiata patriotteca che chist’anno s’è ttenuta a Nnapule, cu ttanto ’e revista militare ô Lungomare, addò participajeno pure ’o Presidente d’ ’a Repubbreca e ’o Ministro d’ ’a Defenza. E ppo’: *stand* a ppiazza d’’o Plebbiscito (Lario ’e Palazzo) pe spiecà tutto chello che ffanno Asercito, Aviazzione e Mmarina; visite p’ ’e guagliune ’ncopp’ê nnave militare; simulazziune ’e volo ’ncopp’a ll’elicottere e, pe ccuncrùdere ’mbellezza, nu spettaculo ’nciélo d’ ’e *Ffrezze triculure.* Sulo ’stu sfizzio c’è custato na cusarella comme 55 mila euro int’a nn’ora, però vulite mettere ’a suddisfazzione…?

Sarrà pure overo ca, cupianno Ttotò: “*Ogn’anno, ’o quatto ’e nuvembre c’è l’usanza…*”, però ’e Napulitane avarrìan’ ’a penzà cchiù mmeglio a cchello che vvo’ dicere overamente ’sta festa, e ssi tene significato int’a na Repubbreca c’ave scritto dint’ ’a Custituzzione soja: “*L’Italia ripudia* (schifa) *la guerra come strumento di risoluzione delle controversie internazionali*”. ’O ssapite ca ogne juorno che ppassa spennimmo 60 meliùne d’euro pe mmantenere ’e fforze armate? Stammo parlanno d’ ’a bellezza ’e 21 meliàrde e mmiézo p’ ’o 2019. Tuttoquanto sulo p’addefennere ’a pace, comme scrivette pure ’o presidente Mattarella ô ministro Guarini: “*In un mondo attraversato da molteplici tensioni e scosso da diffusa conflittualità, lo Stato italiano oggi schiera oltre 6000 persone in 22 Paesi, a salvaguardia dei più deboli ed oppressi. A tutte loro va un particolare pensiero*”.

Mo putimmo sta’ ccuiéte e ccuntente. È overo ca tenimmo 6000 surdate sparze p’ ’o munno e ca spennimmo p’ ’a defenza l’1,5% d’ ’o Bilancio, ma è ppe ssarvà â ggente scellate e scamazzate cu ’e *mmissiune ’e pace*… Ê tiémpe antiche dicevano: “*’Ntiempo ’e guerra buscìe comm’ ’a terra*”. Però me pare ca pure mo nu’ ppazzeano cu ’e bbuscìe, datosi ca ll’Italia sta ô nono puosto ’mmiéz’ê state che vvanno spurtànno armamiente p’ ’o munno sano, vennénnole pure a cchille che ccumbattenno ancora…

Eduardo De Filippo ô 1945 scrivette ’a cummedia ‘*Napoli milionaria!*’, addò Gennaro, ’o prutagunista scampato d’ ‘a siconna guerra, dice chiagnenno â mugliera (che ’mmece n’êva apprufittato pe cce fa’ ’e sorde ’ncoppa): “*Che sacrileggio, Ama'... Paise distrutte, creature sperze, fucilazione... E quanta muorte... 'E lloro e 'e nuoste... E quante n'aggio viste... 'E muorte so' tutte eguale... […] Chesta, Ama', nun è guerra, è n'ata cosa... […] 'A sta guerra ccà se torna buone... Ca nun se vo' fa' male a nisciuno... Nun facimmo male, Ama'... Nun facimmo male*…”.

Embé, cercammo ’e nun ce scurdà ’e ’sti pparole, pecché nun ce stanno bbone guerre ma sulo chelle che pportano muorte e destruzzione. Napule, *Cetà ’e Pace*, ’ncapa ’a ggente soja nu’ vvo’ vedé ’e *Ffrezze triculure*, ma ’e culure ’e l’arcobbaleno.